Minn meta kont żgħir dejjem kont inħobb immur nistad għal-lampuki ma' missieri. Ftit taż-żmien wara sar il-passatemp tiegħi. Ġieli noħrog nistad għalija u ġieli mal-familja jew ma' sħabi. Kienet ġurnata mill-isbaħ, perfetta għal ġurnata sajd biex naqbad il-lampuki għall-familjari. Qabel ma tlaqt mid-dar mort inkellem lil marti: "Mary, se noħroġ ġurnata fuq il-baħar għal-lampuki. Mhux se ndum aktar mill-erbgħa ta' waranofsinhar." U hi rrispondietni: "Mur, John, sewwa tagħmel. Moħħok hemm !" Wara li ppakkjajt dak li kelli bżonn, mort għall-karozza u tlaqt għal għonq it-triq. Xħin wasalt fejn ix-xatt rajt id-dgħajsa tistennieni bil-ħerqa għal ġurnata sajd, qisha tifla żgħira taqbeż u togħla ġol-ilma, ċar daqs il-kristall. Wara li rfajt kollox ġod-dgħajsa – li ħaditli madwar għoxrin minuta – xgħelt il-mutur. Ftit minuti wara sibt ruħi bejn sema u ilma, għall-kwiet, niċċaqlaq 'l hawn u 'l hemm ma' kull mewġa żgħira. Ħriġt il-qasba u xejjirtha fuq wiċċ il-baħar. Kemm kont ilni nistad qatt ma kont qbadt daqshekk ħut. Imma f'ħin minnhom – ftit kilometri 'l bogħod minni – faqqgħet sajjetta, li dawlet is-sħab iswed ta' fuqha. " Naħseb aħjar nirritorna lura d-dar, hekk jew b'hekk sari l-ħin ", għedt bejni u bejn ruħi, imma lanqas kont ilħaqt spiċċajt kliemi li ma nfetħux bwieb is-sema! Riħ. Xita. Sajjetti. Maltemp. Bdejt nissielet mal-ħbula tad-dgħajsa biex ma jġorrnix ir-riħ. Mewġa m'ogħla ħames sulari belgħatni u waqqgħatni minn fuq id-dgħajsa. Fid-distanza rajt għar jistennieni b'idejh miftuħa biex nistkenn ġewwa fih. Irnexxieli nidħol ġo fih, bil-mewġ iħabbatni xi darbtejn ma' dahar l-għar. Ma kontx naf kif kont se nitla' fuq l-art: " Mulej għinni ." Għaddiet ġurnata u kont għadni fl-għar, mudlam, ngħajjat għall-għajnuna. Jien u nżomm mal-ġebel, reġa' beda ġej il-mewġ. Il-ġebel kien l-uniku kumpanija tiegħi u jien u nħares lejh bdejt ngħidlu li daqt tfaqqa' maltempata oħra. Il-ħoss tal-mewġ kien jinstema' sew iħabbat mal-għar, u l-mewġ innifsu – li issa għoddu trasforma ruħu f'ħalel – kien lest li jibla' lil min isib quddiemu. B'għaġeb tal-għeġubijiet, xi ħadd b'vuċi soda beda jgħajjatli b'ismi u jien b'vuċi mqaħqħa għajjatt lura. Kienet persuna tas-salvataġġ, nieżla mill-ħelikopter biex issalvani mill-għar. " Grazzi, Mulej, grazzi ." Qaluli li kont ili tlett ijiem mitluf u xħin wasalt l-isptar sibt lil marti u lit-tfal jistennewni bid-dmugħ f'għajnejhom.
Salvat mill-għarqa – Miguel Abela 10B